สไตเออร์ยอมให้กทม.ใช้รถดับเพลิง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — สไตเออร์ฯ ยอมปล่อยรถดับเพลิงฉาวออกใช้งาน ยันไม่กระทบรูปคดี
พญ.มาลินี สุขเวชชวรกิจ รองผู้ว่าราชการกรุงเทพมหานคร (กทม.) เปิดเผยว่า ผลการเจรจา 3 ฝ่าย ผ่าน ระบบวิดีโอคอนเฟอเรนซ์ระหว่าง กทม. กับบริษัท สไตเออร์ เดมเลอร์ พุค สเปเชียล ฟาห์ซอยก์ จากออสเตรีย และบริษัท เจเนอรัล ไดนามิคส์ จากสหรัฐ ได้ข้อสรุปว่า คู่เจรจาเห็นด้วยกับข้อเสนอของ กทม.ให้นำรถดับเพลิงมูลค่า 6,687 ล้านบาท ออกมาใช้งานได้ เพื่อบรรเทาความเสียหายจากปัญหาการจัดซื้อที่ยังไม่ได้ข้อยุติ โดยยืนยันว่าไม่มีข้อผูกพันทางคดี 
ทั้งนี้ ได้รายงานผลเจรจาให้ ม.ร.ว.สุขุมพันธุ์ บริพัตร ผู้ว่าฯ กทม. รับทราบแล้ว บริษัท สไตเออร์ฯ เตรียมส่งเจ้าหน้าที่มาตรวจสภาพรถร่วมกับ กทม. และส่งรายละเอียดให้ทราบภายใน 2 สัปดาห์ จากนั้น กทม.จะประชุมเพื่อตั้งคณะกรรมการร่วมตรวจสอบสภาพรถดับเพลิง คาดว่าภายในสิ้นเดือน ต.ค.นี้ สามารถเข้าตรวจสภาพรถได้ 
พญ.มาลินี กล่าวว่า กทม.เตรียมประเมินมูลค่าความเสียหายและการซ่อมบำรุง รวมถึงการพิจารณารายละเอียดข้อตกลงเรื่องการเช่ารถ โดย กทม.จะทำหนังสือเร่งรัดไปยังกระทรวงมหาดไทย เพื่อขอให้งดเว้นภาษีมูลค่าเพิ่มและภาษีนำเข้ารถดับเพลิงอีกด้วย 
สำหรับความคืบหน้าคดีที่ กทม.ฟ้องร้องเพื่อขอเพิกถอนสัญญาจัดซื้อรถดับเพลิง ศาลทรัพย์สินทางปัญญาและการค้าระหว่างประเทศอยู่ระหว่างนัดหมายผู้ที่เกี่ยวข้องกับคดีมาสอบสวนเพิ่มเติม